               EUROOPAN KOMISSIO
            Bryssel 6.7.2018
            COM(2018) 526 final
            2018/0276(NLE)
            Ehdotus
            NEUVOSTON PÄÄTÖS
            Itävallalle, Kroatialle, Kyprokselle, Luxemburgille, Portugalille, Romanialle ja Yhdistyneelle kuningaskunnalle annettavasta luvasta hyväksyä Euroopan unionin edun mukaisesti Dominikaanisen tasavallan liittyminen yksityisoikeuden alaa koskevaan vuoden 1980 Haagin yleissopimukseen kansainvälisestä lapsikaappauksesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Haagissa 25. lokakuuta 1980 tehdyllä, yksityisoikeuden alaa koskevalla yleissopimuksella kansainvälisestä lapsikaappauksesta (jäljempänä ’vuoden 1980 yleissopimus’) pyritään palauttamaan ennalleen aiemmin vallinnut tilanne eli varmistamaan, että lapsi, joka on luvattomasti viety toiseen valtioon tai jätetty palauttamatta toisesta valtiosta, palautetaan pikaisesti asuinvaltioonsa. Yleissopimuksen on tähän mennessä ratifioinut 98 maata, joiden joukossa ovat myös kaikki EU:n jäsenvaltiot, ja sen toiminta perustuu sopimuspuolten nimeämien keskusviranomaisten väliseen yhteistyöhön.

                  Lapsikaappauksien estäminen on olennainen osa EU:n politiikkaa, jonka tavoitteena on edistää lapsen oikeuksia. Sen vuoksi Euroopan unioni pyrkii kansainvälisellä tasolla aktiivisesti parantamaan vuoden 1980 yleissopimuksen soveltamista ja kehottaa myös kolmansia valtioita liittymään sopimukseen.

                  Dominikaaninen tasavalta talletti vuoden 1980 yleissopimusta koskevan liittymiskirjan 11. elokuuta 2004. Yleissopimus tuli Dominikaanisessa tasavallassa voimaan 1. marraskuuta 2004.

                  Vuoden 1980 yleissopimus on jo voimassa Dominikaanisen tasavallan ja 20 EU:n jäsenvaltion välillä. Itävalta, Kroatia, Kypros, Luxemburg, Portugali, Romania, Tanska ja Yhdistynyt kuningaskunta eivät ole vielä hyväksyneet Dominikaanisen tasavallan liittymistä vuoden 1980 yleissopimukseen.

                  Vuoden 1980 yleissopimuksen 38 artiklan 4 kohdassa määrätään, että yleissopimusta sovelletaan vain liittyjävaltion ja sellaisten sopimusvaltioiden välisissä suhteissa, jotka ovat antaneet selityksen liittymisen hyväksymisestä.

                  Komissio pyysi asiasta lausuntoa Euroopan unionin tuomioistuimelta, joka vahvisti EU:n yksinomaisen toimivallan hyväksyä kolmannen valtion liittyminen vuoden 1980 yleissopimukseen.

                  Euroopan unionin tuomioistuimen 14. lokakuuta 2014 antamassa lausunnossa 1/13 vahvistetaan, että sen hyväksyminen, että kolmas valtio liittyy Haagissa vuonna 1980 tehtyyn yksityisoikeuden alaa koskevaan yleissopimukseen kansainvälisestä lapsikaappauksesta, kuuluu Euroopan unionin yksinomaiseen toimivaltaan.

                  Tuomioistuimen mukaan on tarpeen vahvistaa, että asiassa sovelletaan yhtenäisiä sääntöjä EU:ssa ja vältetään tilanne, jossa jäsenvaltiot toimivat eri tavoin (eriytetty yhdentyminen).

                  Euroopan unionilla on yksinomainen ulkoinen toimivalta kansainvälisissä lapsikaappausasioissa, joten päätös siitä, hyväksytäänkö Dominikaanisen tasavallan liittyminen yleissopimukseen, on tehtävä EU:n tasolla neuvoston päätöksellä. Sen vuoksi Itävallan, Kroatian, Kyproksen, Luxemburgin, Portugalin, Romanian ja Yhdistyneen kuningaskunnan olisi Euroopan unionin edun mukaisesti annettava selitys Dominikaanisen tasavallan liittymisen hyväksymisestä.

                  Jos Itävalta, Kroatia, Kypros, Luxemburg, Portugali, Romania ja Yhdistynyt kuningaskunta hyväksyvät Dominikaanisen tasavallan liittymisen, vuoden 1980 yleissopimusta voitaisiin soveltaa Dominikaanisen tasavallan ja kaikkien EU:n jäsenvaltioiden paitsi Tanskan välillä.

               •Yhdenmukaisuus muiden alaa koskevien politiikkojen säännösten kanssa

                  Vuoden 1980 yleissopimus vastaa kansainvälisten lapsikaappausten osalta neuvoston asetusta N:o 2201/2003 (joka tunnetaan Bryssel II a asetuksena), joka on EU:n oikeudellisen yhteistyön kulmakivi avioliittoa ja vanhempainvastuuta koskevissa asioissa.

                  Yksi asetuksen tärkeimmistä tavoitteista on estää lapsikaappaukset jäsenvaltioiden välillä ottamalla käyttöön menettelyjä, joilla varmistetaan lapsen pikainen palauttaminen tämän asuinjäsenvaltioon. Sen vuoksi Bryssel II a asetuksen 11 artiklaan on sisällytetty vuoden 1980 yleissopimuksessa vahvistettu menettely. Asetuksella myös täydennetään yleissopimusta. Lisäksi asetuksessa selvennetään joitakin seikkoja, muun muassa lapsen kuulemista, tuomion antamisen määräaikaa palauttamispyynnön jättämisen jälkeen ja lapsen palauttamatta jättämisen perusteita. Asetus sisältää myös säännöksiä, jotka koskevat eri jäsenvaltioissa annettuja ristiriitaisia palauttamista ja palauttamatta jättämistä koskevia tuomioita.

                  EU tukee kansainvälisesti kolmansien valtioiden liittymistä vuoden 1980 yleissopimukseen, jotta jäsenvaltiot voivat luottaa, että kansainvälisiin lapsikaappauksiin sovelletaan yhteistä sääntelykehystä.

                  Kesäkuun 2015 ja joulukuun 2017 välisenä aikana on jo annettu 14 neuvoston päätöstä
                     1
                  , joilla hyväksytään 20 kolmannen maan (Marokko, Singapore, Venäjän federaatio, Albania, Andorra, Seychellit, Armenia, Korean tasavalta, Kazakstan, Peru, Georgia, Etelä-Afrikka, Chile, Islanti, Bahama, Panama, Uruguay, Kolumbia, El Salvador ja San Marino) liittyminen vuoden 1980 yleissopimukseen kansainvälisestä lapsikaappauksesta.

               •Yhdenmukaisuus unionin muiden politiikkojen kanssa

                  Tämän ehdotuksen ilmeisenä yleisenä tavoitteena on suojella lapsen oikeuksia Euroopan unionista tehdyn sopimuksen 3 artiklan mukaisesti. Vuoden 1980 yleissopimus luotiin suojelemaan lasta kaappausten haitallisilta vaikutuksilta ja varmistamaan, että lapsi pystyy ylläpitämään yhteyksiä kumpaankin vanhempaansa esimerkiksi turvaamalla tapaamisoikeuden käyttäminen.

                  On syytä mainita myös yhteys siihen, että sovittelun käyttöä perheasioita koskevien rajat ylittävien riita-asioiden ratkaisemisessa pyritään edistämään. Tietyistä sovittelun näkökohdista siviili- ja kauppaoikeuden alalla annettua direktiiviä
                     2
                   sovelletaan myös perheoikeuden alalla Euroopan yhteisellä oikeudenkäyttöalueella. Myös vuoden 1980 yleissopimuksella kannustetaan ratkaisemaan perheasioita koskevat riita-asiat sovintoteitse. Yksi vuoden 1980 yleissopimukseen perustuvista, kansainvälistä yksityisoikeutta käsittelevän Haagin konferenssin julkaisemista hyvien toimintatapojen oppaista käsittelee sovittelua lasta koskevien perhesuhteisiin liittyvien kansainvälisten riitojen ratkaisemisessa silloin, kun asia kuuluu yleissopimuksen soveltamisalaan. Opas on käännetty Euroopan komission aloitteesta kaikille EU:n virallisille kielille (englannin ja ranskan lisäksi) sekä arabiaksi tarkoituksena tukea vuoropuhelua sellaisten valtioiden kanssa, jotka eivät vielä ole ratifioineet yleissopimusta, ja löytää konkreettisia tapoja ratkaista kansainvälisistä lapsikaappauksista aiheutuvat ongelmat silloin, kun on kyse maista, jotka eivät ole ratifioineet yleissopimusta.
                     3

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Päätös koskee kansainvälistä sopimusta, joten sovellettava oikeusperusta on Euroopan unionin toiminnasta tehdyn sopimuksen 218 artikla yhdessä 81 artiklan 3 kohdan kanssa. Neuvosto tekee ratkaisunsa yksimielisesti Euroopan parlamenttia kuultuaan.

                  Asetus (EY) N:o 2201/2003 sitoo Yhdistynyttä kuningaskuntaa ja Irlantia, ja ne osallistuvat näin ollen tämän päätöksen hyväksymiseen ja soveltamiseen.

                  Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.

               •Suhteellisuusperiaate

                  Ehdotuksen laatimisessa on noudatettu samaa asiaa koskevissa, jo hyväksytyissä neuvoston päätöksissä noudatettuja suuntaviivoja, eikä ehdotuksessa ylitetä sitä, mikä on tarpeen yhtenäisen EU:n toiminnan tavoitteen saavuttamiseksi kansainvälisissä lapsikaappauksissa, koska sillä varmistetaan, että Itävalta, Kroatia, Kypros, Luxemburg, Portugali, Romania ja Yhdistynyt kuningaskunta hyväksyvät tietyssä määräajassa Dominikaanisen tasavallan liittymisen vuoden 1980 yleissopimukseen.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

                  Itävalta, Kroatia, Kypros, Luxemburg, Portugali, Romania ja Yhdistynyt kuningaskunta ilmoittivat olevansa valmiit hyväksymään Dominikaanisen tasavallan liittymisen vuoden 1980 yleissopimukseen komission kysyessä niiden mielipidettä.

                  Asiantuntijakokouksessa 18. huhtikuuta 2018 käydyissä keskusteluissa kävi ilmi, että jäsenvaltiot eivät – tässä vaiheessa – vastusta sitä, että Itävalta, Kroatia, Kypros, Luxemburg, Portugali, Romania ja Yhdistynyt kuningaskunta hyväksyvät Dominikaanisen tasavallan liittymisen vuoden 1980 yleissopimukseen.

               •Asiantuntijatiedon keruu ja käyttö

                  Komissio ja jäsenvaltioiden asiantuntijat olivat sitä mieltä, että kyseisten kolmansien maiden tilannetta ei tarvitse erikseen arvioida, koska vuoden 1980 yleissopimus on jo voimassa Dominikaanisen tasavallan ja 20 jäsenvaltion välillä.

               •Vaikutustenarviointi

                  Ehdotuksesta ei sen luonteen vuoksi ole tehty erityistä vaikutustenarviointia, kuten ei tehty niistä 14 vastaavasta vuosina 2015 ja 2017 hyväksytystä neuvoston päätöksestä, jotka koskevat useiden kolmansien maiden liittymistä vuoden 1980 yleissopimukseen. Joka tapauksessa Dominikaanisen tasavallan tilanteen arvioimista pidettiin turhana, koska vuoden 1980 yleissopimus on jo voimassa niiden ja 20 EU:n jäsenvaltion välillä ja koska Itävalta, Kroatia, Kypros, Luxemburg, Portugali, Romania ja Yhdistynyt kuningaskunta olivat valmiit hyväksymään niiden liittymisen yleissopimukseen.

               4.TALOUSARVIOVAIKUTUKSET

                  Ehdotetulla päätöksellä ei ole vaikutuksia talousarvioon.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ehdotus koskee pelkästään luvan antamista Itävallalle, Kroatialle, Kyprokselle, Luxemburgille, Portugalille, Romanialle ja Yhdistyneelle kuningaskunnalle, jotta ne voivat hyväksyä Dominikaanisen tasavallan liittymisen vuoden 1980 yleissopimukseen. Sen täytäntöönpanon valvonta rajoittuu siihen, että Itävalta, Kroatia, Kypros, Luxemburg, Portugali, Romania ja Yhdistynyt kuningaskunta noudattavat selityksen sanamuotoa ja selityksen tallettamisen määräaikaa sekä ilmoittavat selityksen tallettamisesta komissiolle kyseisen neuvoston päätöksen mukaisesti.

               2018/0276 (NLE)

               Ehdotus

               NEUVOSTON PÄÄTÖS

               Itävallalle, Kroatialle, Kyprokselle, Luxemburgille, Portugalille, Romanialle ja Yhdistyneelle kuningaskunnalle annettavasta luvasta hyväksyä Euroopan unionin edun mukaisesti Dominikaanisen tasavallan liittyminen yksityisoikeuden alaa koskevaan vuoden 1980 Haagin yleissopimukseen kansainvälisestä lapsikaappauksesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 81 artiklan 3 kohdan yhdessä sen 218 artiklan 6 kohdan b alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin lausunnon
                  4
               ,

               sekä katsoo seuraavaa:

               (1)Euroopan unionista tehdyn sopimuksen 3 artiklan mukaisesti Euroopan unioni on asettanut yhdeksi tavoitteekseen lapsen oikeuksien suojelun edistämisen. Toimenpiteet lasten suojelemiseksi luvattomilta poisviemisiltä tai palauttamatta jättämisiltä muodostavat olennaisen osan tätä toimintapolitiikkaa.

               (2)Neuvosto hyväksyi asetuksen (EY) N:o 2201/2003
                  5
               , jäljempänä ’Bryssel II a -asetus’, jolla pyritään suojelemaan lapsia luvattoman pois viemisen tai palauttamatta jättämisen haitallisilta vaikutuksilta ja jossa vahvistetaan menettelyt, joilla pyritään turvaamaan lapsen pikainen palauttaminen siihen valtioon, jossa lapsen asuinpaikka on, ja jolla pyritään varmistamaan tapaamisoikeus ja oikeus lapsen huoltoon.

               (3)Bryssel II a -asetus täydentää ja vahvistaa 25 päivänä lokakuuta 1980 tehtyä yksityisoikeuden alaa koskevaa Haagin yleissopimusta kansainvälisestä lapsikaappauksesta, jäljempänä ’vuoden 1980 Haagin yleissopimus’, jolla luodaan sekä sopimusvaltioiden että keskusviranomaisten välinen kansainvälinen velvoite- ja yhteistyöjärjestelmä ja jolla pyritään turvaamaan luvattomasti muihin valtioihin vietyjen tai muista valtioista palauttamatta jätettyjen lasten pikainen palauttaminen.

               (4)Kaikki unionin jäsenvaltiot ovat vuoden 1980 Haagin yleissopimuksen osapuolia.

               (5)Unioni kannustaa kolmansia valtioita liittymään vuoden 1980 Haagin yleissopimukseen ja tukee vuoden 1980 Haagin yleissopimuksen asianmukaista täytäntöönpanoa osallistumalla yhdessä jäsenvaltioidensa kanssa muun muassa kansainvälistä yksityisoikeutta käsittelevän Haagin konferenssin säännöllisesti järjestämiin erityiskomissioihin.

               (6)Unionin jäsenvaltioiden ja kolmansien valtioiden yhteisellä sääntelykehyksellä voitaisiin parhaiten ratkaista arkaluonteiset kansainväliset lapsikaappaukset.

               (7)Vuoden 1980 Haagin yleissopimuksessa määrätään, että sitä sovelletaan vain liittyjävaltion ja sellaisten sopimusvaltioiden välisissä suhteissa, jotka ovat antaneet selityksen liittymisen hyväksymisestä.

               (8)Vuoden 1980 Haagin yleissopimus ei salli alueellisten taloudellisen yhdentymisen järjestöjen, kuten unionin, liittyä siihen. Tämän vuoksi unioni ei voi liittyä kyseiseen yleissopimukseen eikä se voi tallettaa selitystä valtion liittymisen hyväksymisestä.

               (9)Euroopan unionin tuomioistuimen lausunnon 1/13 mukaisesti vuoden 1980 Haagin yleissopimuksen mukaiset selitykset liittymisen hyväksymisestä kuuluvat unionin yksinomaiseen ulkoiseen toimivaltaan.

               (10)Dominikaaninen tasavalta talletti vuoden 1980 yleissopimusta koskevan liittymiskirjansa 11 päivänä elokuuta 2004. Yleissopimus tuli Dominikaanisessa tasavallassa voimaan 1 päivänä marraskuuta 2004.

               (11)Kaikki asianomaiset jäsenvaltiot Itävaltaa, Kroatiaa, Kyprosta, Luxemburgia, Portugalia, Romaniaa ja Yhdistynyttä kuningaskuntaa lukuun ottamatta ovat jo hyväksyneet Dominikaanisen tasavallan liittymisen vuoden 1980 Haagin yleissopimukseen. Dominikaanisen tasavallan tilanteen tarkastelu on osoittanut, että Itävalta, Kroatia, Kypros, Luxemburg, Portugali, Romania ja Yhdistynyt kuningaskunta voivat unionin edun mukaisesti hyväksyä Dominikaanisen tasavallan liittymisen vuoden 1980 Haagin yleissopimukseen sen ehtojen mukaisesti.

               (12)Itävallalle, Kroatialle, Kyprokselle, Luxemburgille, Portugalille, Romanialle ja Yhdistyneelle kuningaskunnalle olisi näin ollen unionin edun mukaisesti annettava lupa tallettaa selityksensä Dominikaanisen tasavallan vuoden 1980 Haagin yleissopimukseen liittymisen hyväksymisestä tämän päätöksen mukaisesti. Unionin muut jäsenvaltiot ovat jo hyväksyneet Dominikaanisen tasavallan liittymisen vuoden 1980 Haagin yleissopimukseen, ja sen vuoksi niiden ei tule enää tallettaa uutta selitystä liittymisen hyväksymisestä, sillä jo talletettu selitys on edelleen voimassa kansainvälisen julkisoikeuden nojalla.

               (13)Bryssel II a -asetus sitoo Yhdistynyttä kuningaskuntaa ja Irlantia, ja ne osallistuvat näin ollen tämän päätöksen hyväksymiseen ja soveltamiseen.

               (14)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               ON HYVÄKSYNYT TÄMÄN PÄÄTÖKSEN:

               1 artikla

               1.
                     Itävallalle, Kroatialle, Kyprokselle, Luxemburgille, Portugalille, Romanialle ja Yhdistyneelle kuningaskunnalle annetaan lupa hyväksyä unionin edun mukaisesti Dominikaanisen tasavallan liittyminen 25 päivänä lokakuuta 1980 tehtyyn yksityisoikeuden alaa koskevaan Haagin yleissopimukseen kansainvälisestä lapsikaappauksesta, jäljempänä ’vuoden 1980 Haagin yleissopimus’.

               2.
                     Itävallan, Kroatian, Kyproksen, Luxemburgin, Portugalin, Romanian ja Yhdistyneen kuningaskunnan on talletettava viimeistään … [kaksitoista kuukautta tämän päätöksen hyväksymisestä] Euroopan unionin edun mukaisesti seuraavasti muotoiltu selitys siitä, että se hyväksyy Dominikaanisen tasavallan liittymisen vuoden 1980 Haagin yleissopimukseen:

               ”[JÄSENVALTION koko nimi] ilmoittaa hyväksyvänsä neuvoston päätöksen (EU) 2018/… mukaisesti, että Dominikaaninen tasavalta liittyy 25 päivänä lokakuuta 1980 tehtyyn yksityisoikeuden alaa koskevaan Haagin yleissopimukseen kansainvälisestä lapsikaappauksesta.”

               3.
                     Itävallan, Kroatian, Kyproksen, Luxemburgin, Portugalin, Romanian ja Yhdistyneen kuningaskunnan on ilmoitettava neuvostolle ja komissiolle siitä, että ne ovat tallettaneet Dominikaanisen tasavallan vuoden 1980 Haagin yleissopimukseen liittymisen hyväksymistä koskevat selityksensä, ja toimitettava komissiolle kyseisten selitysten tekstit kahden kuukauden kuluessa niiden tallettamisesta.

               2 artikla

               Tämä päätös tulee voimaan päivänä, jona se annetaan tiedoksi.

               3 artikla

               Tämä päätös on osoitettu Itävallalle, Kroatialle, Kyprokselle, Luxemburgille, Portugalille, Romanialle ja Yhdistyneelle kuningaskunnalle.

               Tehty Brysselissä

                     Neuvoston puolesta

                     Puheenjohtaja

                     (1)

                        Tähän mennessä on annettu 14 neuvoston päätöstä, joilla jäsenvaltioille annetaan lupa hyväksyä seuraavien maiden liittyminen vuoden 1980 yleissopimukseen: Andorra (neuvoston päätös (EU) 2015/1023, annettu 15 päivänä kesäkuuta 2015); Seychellit (neuvoston päätös (EU) 2015/2354, annettu 10 päivänä joulukuuta 2015); Venäjä (neuvoston päätös (EU) 2015/2355, annettu 10 päivänä joulukuuta 2015); Albania (neuvoston päätös (EU) 2015/2356, annettu 10 päivänä joulukuuta 2015); Singapore (neuvoston päätös (EU) 2015/1024, annettu 15 päivänä kesäkuuta 2015); Marokko (neuvoston päätös (EU) 2015/2357, annettu 10 päivänä joulukuuta 2015); Armenia (neuvoston päätös (EU) 2015/2358, annettu 10 päivänä joulukuuta 2015); Korean tasavalta (neuvoston päätös (EU) 2016/2313, annettu 8 päivänä joulukuuta 2016); Kazakstan (neuvoston päätös (EU) 2016/2311, annettu 8 päivänä joulukuuta 2016); Peru (neuvoston päätös (EU) 2016/2312, annettu 8 päivänä joulukuuta 2016); Georgia ja Etelä-Afrikka (neuvoston päätös (EU) 2017/2462, annettu 18 päivänä joulukuuta 2017); Chile, Islanti ja Bahama (neuvoston päätös (EU) 2017/2424, annettu 18 päivänä joulukuuta 2017); Panama, Uruguay, Kolumbia ja El Salvador (neuvoston päätös (EU) 2017/2464, annettu 18 päivänä joulukuuta 2017); San Marino (neuvoston päätös (EU) 2017/2463, annettu 18 päivänä joulukuuta 2017).

                     (2)

                        Euroopan parlamentin ja neuvoston direktiivi 2008/52/EY, annettu 21 päivänä toukokuuta 2008, tietyistä sovittelun näkökohdista siviili- ja kauppaoikeuden alalla (EUVL L 136, 24.5.2008, s. 3).

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        EUVL C , , s. .

                     (5)

                        Neuvoston asetus (EY) N:o 2201/2003, annettu 27 päivänä marraskuuta 2003, tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja vanhempainvastuuta koskevissa asioissa ja asetuksen (EY) N:o 1347/2000 kumoamisesta (EUVL L 338, 23.12.2003, s. 1).


               EUROOPAN KOMISSIO
            Bryssel 25.7.2018
            COM(2018) 551 final
            2018/0292(NLE)
            Ehdotus
            NEUVOSTON PÄÄTÖS
            kolmipyöräisten ajoneuvojen, mopojen sekä luokan L ajoneuvojen varaosaäänenvaimennusjärjestelmien hyväksyntään melupäästöjen osalta sovellettavia yhdenmukaisia vaatimuksia koskevien Yhdistyneiden Kansakuntien Euroopan talouskomission sääntöjen nro 9, 63 ja 92 soveltamisesta unionissa

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Yhdistyneiden kansakuntien Euroopan talouskomissio (UNECE) kehittää kansainvälisellä tasolla yhdenmukaistettuja vaatimuksia, joiden tarkoituksena on poistaa pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti myönnettyjen hyväksymisien vastavuoroista tunnustamista koskevista ehdoista tehdyn Yhdistyneiden Kansakuntien Euroopan talouskomission (UNECE) sopimuksen, jäljempänä ’vuoden 1958 tarkistettu sopimus’,
                  1
                sopimuspuolten välisestä moottoriajoneuvojen kaupasta tekniset esteet ja varmistaa tällaisten ajoneuvojen osalta korkeatasoinen terveyden, turvallisuuden ja ympäristön suojelu.

               Euroopan unioni ja sen jäsenvaltiot ovat vuoden 1958 tarkistetun sopimuksen sopimuspuolia ja soveltavat useimpia sopimuksen nojalla hyväksyttyjä UNECE:n sääntöjä, jäljempänä ’E-säännöt’, lukuun ottamatta niitä, jotka eivät tarjoa samantasoista tai parempaa suojaa kuin EU:n lainsäädäntö. Tilanne on tähän asti ollut tällainen seuraavien E-sääntöjen tapauksessa: kolmipyöräisten ajoneuvojen melua koskeva E-sääntö nro 9,
                  2
                mopojen melupäästöjä koskeva E-sääntö nro 63
                  3
                ja luokan L ajoneuvojen varaosaäänenvaimennusjärjestelmiä koskeva E-sääntö nro 92.
                  4
                Näitä E-sääntöjä on kuitenkin hiljattain päivitetty niin, että ne tarjoavat saman ympäristönsuojelun tason kuin unionin tyyppihyväksyntälainsäädäntö, minkä ansiosta unioni voi nyt alkaa soveltaa näitä E-sääntöjä. Kyseisten sääntöjen tavoitteena on vahvistaa yhdenmukaiset vaatimukset moottoripyörien aiheuttaman melun torjuntaa varten sekä selventää tällaisten ajoneuvojen seisontamelun mittaustestejä.

               EU:n tasolla edellytetään kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta annetun Euroopan parlamentin ja neuvoston asetuksen (EU) N:o 168/2013
                  5
                liitteissä IV, V ja VI, joissa viitataan kaksi- ja kolmipyöräisten ajoneuvojen ja nelipyörien sekä niiden komponenttien, järjestelmien ja erillisten yksiköiden ympäristöominaisuuksista ja käyttövoimayksikön tehosta annetun asetuksen (EU) N:o 134/2014 liitteeseen IX, että kaksi- ja kolmipyöräisten moottoriajoneuvojen tyyppihyväksynnässä on noudatettava asetuksen (EU) N:o 168/2013
                  6
                liitteissä IV, V ja VI vahvistettuja mittausmenettelyjä ja melutason raja-arvoja.

               Tässä neuvoston päätöksessä säädetään E-sääntöjen nro 9, 63 ja 92 soveltamisesta unionissa ja valtuutetaan komissio ilmoittamaan päätöksestä Yhdistyneiden kansakuntien pääsihteerille.

               •Yhdenmukaisuus muiden alaa koskevien politiikkojen säännösten kanssa

               Tämä ehdotus täydentää unionin sisämarkkinapolitiikkaa autoteollisuuden osalta ja on täysin linjassa sen kanssa.

               WP.29-järjestelmä vahvistaa ajoneuvostandardien kansainvälistä yhdenmukaistamista. Vuoden 1958 sopimus on tässä suhteessa olennainen, sillä sen ansiosta EU:n valmistajat voivat toimia yhteisten tyyppihyväksyntäsääntöjen pohjalta ja tietävät, että sopimuspuolet hyväksyvät niiden tuotteet kansallisen lainsäädäntönsä mukaisina. Tämän järjestelyn ansiosta on esimerkiksi voitu asetuksessa (EU) N:o 134/2014 jo soveltaa moottoripyörien hyväksyntää melun osalta koskevaa E-sääntöä nro 41 ja säätää kaksi- ja kolmipyöräisten ajoneuvojen ja nelipyörien toimintaturvallisuutta koskevassa asetuksessa (EU) N:o 3/2014 ja tällaisten ajoneuvojen rakennetta koskevia ja yleisiä vaatimuksia koskevassa asetuksessa (EU) N:o 44/2014 31 E-säännön pakollisesta soveltamisesta.

               Vastaavaa mallia sovellettiin myös moottoriajoneuvojen yleisestä turvallisuudesta annettuun asetukseen (EY) N:o 661/2009, jolla kumottiin yli 50 EU-direktiiviä ja korvattiin ne vastaavilla vuoden 1958 sopimuksen puitteissa laadituilla säännöillä, ja direktiiviin 2007/46/EY,
                  7
                jolla korvattiin jäsenvaltioiden hyväksymisjärjestelmät unionin hyväksymismenettelyllä ja vahvistettiin yhdenmukaiset puitteet, jotka sisältävät ne hallinnolliset määräykset ja yleiset tekniset vaatimukset, joita sovelletaan kaikkiin uusiin ajoneuvoihin, järjestelmiin, komponentteihin ja erillisiin teknisiin yksiköihin. Tuolla direktiivillä sisällytettiin E-sääntöjä EU-tyyppihyväksyntäjärjestelmään joko tyyppihyväksyntää koskevina vaatimuksina tai unionin lainsäädännön vaihtoehtoina. Kyseisen direktiivin antamisen jälkeen E-sääntöjä on yhä enemmän sisällytetty EU-tyyppihyväksyntää koskevaan unionin lainsäädäntöön.

               •Yhdenmukaisuus unionin muiden politiikkojen kanssa

               Ehdotus on asetusten (EU) N:o 168/2013 ja (EU) N:o 134/2014 tavoitteiden mukainen ja vastaa näin ollen terveyteen, turvallisuuteen ja ympäristöön liittyviä EU:n tavoitteita sekä tavoitetta edistyä luokan L ajoneuvoja (kaksi- ja kolmipyöräiset ajoneuvot ja nelipyörät) koskevan lainsäädännön kansainvälisessä yhdenmukaistamisessa.

                  Ehdotus on myös neuvoston päätöksen 97/836/EY mukainen siltä osin kuin on kyse vuoden 1958 tarkistetun sopimuksen soveltamisesta Euroopan yhteisössä. WP.29-järjestelmä on lisäksi kytköksissä unionin kilpailukykypolitiikkaan, jota tämä aloite tukee. Ehdotus on yhdenmukainen myös suhteessa unionin liikenne- ja energiapolitiikkaan, joka otetaan asianmukaisesti huomioon laadittaessa ja hyväksyttäessä vuoden 1958 sopimuksen piiriin kuuluvia E-sääntöjä.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Kun otetaan huomioon neuvoston päätöksen tavoite ja sisältö, oikeusperustana ovat SEUT-sopimuksen 114 ja 207 artikla luettuna yhdessä SEUT-sopimuksen 218 artiklan 9 kohdan kanssa. Neuvoston päätöksen antamismenettely on neuvoston päätöksen 97/836/EY 3 artiklan 3 kohdassa säädetty menettely.

               •Toissijaisuusperiaate (jaetun toimivallan osalta)

               Melua koskevat vaatimukset on jo yhdenmukaistettu EU:n tasolla, mutta kyseinen lainsäädäntö on vanhentunutta ja ajantasaistamisen tarpeessa siltä osin kuin on kyse sen hyväksymisen jälkeen tapahtuneesta teknisestä kehityksestä. Ainoastaan Euroopan unioni voi soveltaa kansainvälisiä oikeudellisia asiakirjoja, kuten vastaavia E-sääntöjä, ja sisällyttää ne moottoriajoneuvojen tyyppihyväksyntää koskevaan EU:n järjestelmään. Näin sekä estetään sisämarkkinoiden hajanaistuminen että varmistetaan yhdenmukaiset terveys-, turvallisuus- ja ympäristöstandardit kaikkialla unionissa. Näin voidaan myös hyödyntää mittakaavaetuja: tuotteita voidaan valmistaa koko unionin markkinoille ja myös kansainvälisille markkinoille sen sijaan, että niitä räätälöitäisiin kansallisen tyyppihyväksynnän saamiseksi kustakin jäsenvaltiosta.

                  Ehdotus on siten toissijaisuusperiaatteen mukainen.

               •Suhteellisuusperiaate

                  Ehdotus on suhteellisuusperiaatteen mukainen, sillä siinä ei ylitetä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla yleisen turvallisuuden ja ympäristönsuojelun korkea taso.

               •Toimintatavan valinta

               Ehdotettu sääntelytapa: neuvoston päätös.

                  Neuvoston päätöstä pidetään asianmukaisena sääntelytapana, sillä se vastaa neuvoston päätöksen 97/836/EY 3 artiklan 3 kohdan vaatimuksia.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Voimassa olevan lainsäädännön jälkiarvioinnit/toimivuustarkastukset

                  Ei sovelleta.

               •Sidosryhmien kuuleminen

                  Ehdotusta laatiessaan Euroopan komissio on kuullut sidosryhmiä ja sidosryhmiä edustavia järjestöjä. Ehdotetusta ajoneuvojen melupäästöjä koskevasta lähestymistavasta järjestettiin yleinen kuuleminen, jossa olivat edustettuina jäsenvaltiot, valmistajat (eurooppalaiset ja kansalliset edustajat ja yksittäiset yritykset), komponenttien valmistajat, kuljetusorganisaatiot ja käyttäjien edustajat moottoripyöriä käsittelevän työryhmän kokouksessa. Puheena olevien kolmen E-säännön sisältö on saanut tukea kaikilta työryhmässä edustettuina olevilta eri sidosryhmiltä ja melua käsittelevältä UNECE:n työryhmältä (GRB). E-sääntöihin nro 9, 63 ja 92 sovellettavaksi ehdotettu malli on esitelty myös moottoriajoneuvoja käsittelevälle tekniselle komitealle, joka on direktiivin 2007/46/EY 40 artiklalla perustettu maantieajoneuvolainsäädäntöön sovellettavaan komiteamenettelyyn osallistuva komitea.

               •Asiantuntijatiedon keruu ja käyttö

                  Ulkopuolista asiantuntemusta ei tarvittu tämän ehdotuksen yhteydessä. Moottoriajoneuvoja käsittelevä tekninen komitea on kuitenkin tarkastellut sitä. E-sääntöjen nro 9, 63 ja 92 sisältöä käsiteltiin komission teettämässä, vuosina 2015–2016 toteutetussa tutkimuksessa, jossa ehdotettiin kyseisiin kolmeen sääntöön parannuksia, jotta sääntöjen sisältämät vaatimukset olisivat vähintään samantasoiset kuin asetuksissa (EU) N:o 168/2013 ja (EU) N:o 134/2014. Tutkimuksen ja siinä esitettyjen päätelmien pohjalta komissio ehdotti näihin kolmeen E-sääntöön tarvittavia muutoksia, jotka WP.28 hyväksyi maaliskuussa 2017 pidetyssä kokouksessaan ja joiden pohjalta sitten tehtiin kohdassa 1 (Ehdotuksen tausta) mainitut tarkistukset.

               •Vaikutustenarviointi

               E-sääntöjen nro 9, 63 ja 92 soveltaminen ei johda muutoksiin melupäästöjen raja- ja/tai kynnysarvoissa, jotka on tällä hetkellä vahvistettu asetuksessa (EU) N:o 168/2013. Lisäksi näissä E-säännöissä vahvistetut testausmenetelmät vastaavat laajuudeltaan ja tieteelliseltä lähestymistavaltaan asetuksessa (EU) N:o 134/2014 esitettyjä. Koska sekä ehdotetut melupäästöjen testausmenetelmät että kyseessä olevat melupäästöjen raja- ja kynnysarvot vastaavat yleisesti toisiaan, ehdotetulla soveltamisprosessilla ei odoteta olevan yhteiskunnallisia, ympäristöön liittyviä eikä taloudellisia vaikutuksia Euroopan unionin tai Euroopan talousalueen osalta.

                  Kaksi- tai kolmipyöräisten ajoneuvojen ja nelipyörien hyväksynnästä ja markkinavalvonnasta annetun Euroopan parlamentin ja neuvoston asetuksen (EU) N:o 168/2013 puitteissa tehtiin luokan L ajoneuvojen melua ja virittämistä koskeva kustannus-hyötyanalyysi, josta kävi ilmi luokan L ajoneuvojen melupäästöjen paheneminen virittämisen seurauksena. Näiltä osin E-säännöissä 9, 63 ja 92 otetaan käyttöön testausmenetelmiä, melupäästöraja-arvoja sekä kustannustehokkaita virittämisen vastaisia ratkaisuja ja toimenpiteitä, jotka ovat täysin yhdenmukaisia luokan L ajoneuvoja koskevan EU:n lainsäädännön kanssa.

               •Sääntelyn toimivuus ja yksinkertaistaminen

               Ehdotus ei aiheuta hallinnollista rasitetta, koska unionissa sovellettavaksi ehdotettavissa E-säännöissä ei aseteta yrityksille, pk-yritykset mukaan luettuina, uusia raportointiin liittyviä tai muita hallinnollisia velvoitteita. Tavoitteena on sen sijaan keventää hallinnollista rasitetta. Maailmanlaajuisesti yhdenmukaistettujen vaatimusten ansiosta valmistajat voivat esittää järjestelmien ja komponenttien hyväksyntäasiakirjat paitsi EU:ssa myös vientimarkkinoilla eli EU:n ulkopuolisten vuoden 1958 sopimuksen sopimuspuolten markkinoilla.

                  Ehdotuksella on erittäin myönteinen vaikutus EU:n autoteollisuuden kilpailukykyyn ja kansainväliseen kauppaan. Sen, että EU:n kauppakumppanit hyväksyvät kansainvälisesti yhdenmukaistetut ajoneuvoja koskevat säännöt, katsotaan olevan paras keino poistaa tullin ulkopuolisia kaupan esteitä ja laajentaa EU:n autoteollisuuden yritysten pääsyä markkinoille.

               •Perusoikeudet

                  Ehdotuksella ei ole vaikutuksia perusoikeuksien suojeluun.

               4.TALOUSARVIOVAIKUTUKSET

                  Ehdotuksella ei ole talousarviovaikutuksia.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ei sovelleta.

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

                  Ehdotuksen mukaan unionissa aletaan soveltaa E-sääntöjä 9, 63 ja 92, jotka koskevat kolmipyöräisten ajoneuvojen tyyppihyväksyntää melupäästöjen osalta, mopojen melupäästöjä ja luokan L ajoneuvojen varaosaäänenvaimennusjärjestelmiä.

               2018/0292 (NLE)

               Ehdotus

               NEUVOSTON PÄÄTÖS

               kolmipyöräisten ajoneuvojen, mopojen sekä luokan L ajoneuvojen varaosaäänenvaimennusjärjestelmien hyväksyntään melupäästöjen osalta sovellettavia yhdenmukaisia vaatimuksia koskevien Yhdistyneiden Kansakuntien Euroopan talouskomission sääntöjen nro 9, 63 ja 92 soveltamisesta unionissa

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 114 ja 207 artiklan luettuna yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen

               sekä katsoo seuraavaa:

               (1)Unioni on neuvoston päätöksellä 97/836/EY
                  8
                liittynyt Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin ja/tai niissä käytettäviin varusteisiin ja komponentteihin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista, jäljempänä ’vuoden 1958 tarkistettu sopimus’.
                  9

               (2)Yhdistyneiden Kansakuntien Euroopan talouskomission säännöissä nro 9 (Yhdenmukaiset vaatimukset, jotka koskevat luokkien L2, L4 ja L5 ajoneuvojen hyväksyntää melupäästöjen osalta),
                  10
                nro 63 (Yhdenmukaiset vaatimukset, jotka koskevat luokan L1 ajoneuvojen hyväksyntää melupäästöjen osalta)
                  11
                ja nro 92 (Yhdenmukaiset vaatimukset, jotka koskevat luokkien L1, L2, L3, L4 ja L5 ajoneuvoihin tarkoitettujen ei-alkuperäisten korvaavien pakoäänenvaimennusjärjestelmien (NORESS) hyväksyntää melupäästöjen osalta),
                  12
                jäljempänä ’E-säännöt nro 9, 63 ja 92’, vahvistettujen yhdenmukaistettujen vaatimusten tarkoituksena on poistaa tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen kaupasta ja varmistaa tällaisten ajoneuvojen osalta korkeatasoinen turvallisuus ja suojelu. Ajoneuvoluokkaan L kuuluvat kevyet ajoneuvot, kuten moottorilla varustetut polkupyörät, kaksi- tai kolmipyöräiset mopot, sivuvaunulliset ja sivuvaunuttomat moottoripyörät, kolmipyörät ja nelipyörät.

               (3)Euroopan parlamentin ja neuvoston asetuksessa (EU) N:o 168/2013
                  13
                ja komission delegoidussa asetuksessa (EU) N:o 134/2014
                  14
                edellytetään, että vahvistetaan kaksi- ja kolmipyöräisten moottoriajoneuvojen ja nelipyörien osalta sovellettavat sallitut melutasot, korvaavia pakojärjestelmiä koskevat vaatimukset ja testausmenettelyt.

               (4)Asetuksen (EU) N:o 168/2013 liitteissä IV, V ja VI ja asetuksen (EU) N:o 134/2014 liitteessä IX vahvistetaan vaatimuksia, jotka koskevat luokan L ajoneuvojen tyyppihyväksyntää sallitun melutason ja pakojärjestelmän osalta.

               (5)Kun unioni liittyi vuoden 1958 tarkistettuun sopimukseen, se liittyi erinäisiin päätöksen 97/836/EY liitteessä II lueteltuihin E-sääntöihin; E-säännöt nro 9, 63 ja 92 eivät sisältyneet tähän luetteloon.

               (6)Päätöksen 97/836/EY 3 artiklan 3 kohdan mukaisesti ja vuoden 1958 tarkistetun sopimuksen 1 artiklan 7 kohdan nojalla unioni voi päättää soveltaa joitakin niistä E-säännöistä tai kaikkia niitä E-sääntöjä, joihin se ei liittynyt liittyessään vuoden 1958 tarkistettuun sopimukseen.

               (7)E-sääntöihin nro 9, 63 ja 92 on hiljattain tehty muutoksia, joilla ne on saatettu vastaamaan asetusten (EU) N:o 168/2013 ja (EU) N:o 134/2014 asiaan liittyviä teknisiä säännöksiä, minkä vuoksi nyt on yhteisten kansainvälisesti yhdenmukaistettujen vaatimusten soveltamiseksi aiheellista, että unioni soveltaa E-sääntöjä nro 9, 63 ja 92. Tämän ansiosta unionin yritysten on tarpeen noudattaa vain yksiä vaatimuksia, jotka on tunnustettu maailmanlaajuisesti ja erityisesti vuoden 1958 tarkistetun sopimuksen sopimuspuolissa,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unioni soveltaa Yhdistyneiden Kansakuntien Euroopan talouskomission sääntöjä nro 9 (Yhdenmukaiset vaatimukset, jotka koskevat luokkien L2, L4 ja L5 ajoneuvojen hyväksyntää melupäästöjen osalta), nro 63 (Yhdenmukaiset vaatimukset, jotka koskevat luokan L1 ajoneuvojen hyväksyntää melupäästöjen osalta) ja nro 92 (Yhdenmukaiset vaatimukset, jotka koskevat luokkien L1, L2, L3, L4 ja L5 ajoneuvoihin tarkoitettujen ei-alkuperäisten korvaavien pakoäänenvaimennusjärjestelmien (NORESS) hyväksyntää melupäästöjen osalta).

               2 artikla

               Komissio ilmoittaa tästä päätöksestä Yhdistyneiden Kansakuntien pääsihteerille.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 346, 17.12.1997, s. 78.

                     (2)

                        UNECE:n asiakirja TRANS/WP.29/2017/2 [Lisätään EUVL-julkaisuviite julkaisun tapahduttua].

                     (3)

                        UNECE:n asiakirja TRANS/WP.29/2017/4 [Lisätään EUVL-julkaisuviite julkaisun tapahduttua].

                     (4)

                        UNECE:n asiakirja TRANS/WP.29/2017/5 [Lisätään EUVL-julkaisuviite julkaisun tapahduttua].

                     (5)

                        EUVL L 60, 2.3.2013, s. 52.

                     (6)

                        EUVL L 53, 21.2.2014, s. 1.

                     (7)

                        EUVL L 263, 9.10.2007, s. 1.

                     (8)

                        Neuvoston päätös 97/836/EY, tehty 27 päivänä marraskuuta 1997, Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) (EYVL L 346, 17.12.1997, s. 78).

                     (9)

                        EYVL L 346, 17.12.1997, s. 81.

                     (10)

                        UNECE:n asiakirja TRANS/WP.29/2017/2 [Lisätään EUVL-julkaisuviite julkaisun tapahduttua].

                     (11)

                        UNECE:n asiakirja TRANS/WP.29/2017/4 [Lisätään EUVL-julkaisuviite julkaisun tapahduttua].

                     (12)

                        UNECE:n asiakirja TRANS/WP.29/2017/5 [Lisätään EUVL-julkaisuviite julkaisun tapahduttua].

                     (13)

                        Euroopan parlamentin ja neuvoston asetus (EU) N:o 168/2013, annettu 15 päivänä tammikuuta 2013, kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 60, 2.3.2013, s. 52).

                     (14)

                        Komission delegoitu asetus (EU) N:o 134/2014, annettu 16 päivänä joulukuuta 2013, Euroopan parlamentin ja neuvoston asetuksen (EU) N:o 168/2013 täydentämisestä ympäristöominaisuuksia ja käyttövoimayksikön tehoa koskevien vaatimusten osalta ja asetuksen liitteen V muuttamisesta (EUVL L 53, 21.2.2014, s. 1).


               EUROOPAN KOMISSIO
            Bryssel 13.12.2018
            COM(2018) 828 final
            2018/0418(NLE)
            Ehdotus
            NEUVOSTON PÄÄTÖS
            niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävän, lainvalvontatarkoituksessa Eurodaciin pääsyä koskevan Euroopan unionin, Sveitsin valaliiton ja Liechtensteinin ruhtinaskunnan välisen pöytäkirjan tekemisestä

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Asetus (EU) N:o 603/2013
                  1
                Eurodac-järjestelmän perustamisesta sormenjälkien vertailua varten Dublinin yleissopimuksen tehokkaaksi soveltamiseksi 11 päivänä joulukuuta 2000 annetun asetuksen N:o 2725/2000 uudelleenlaatimisesta hyväksyttiin ja tuli voimaan 19. heinäkuuta 2013. Asetusta on sovellettu 20. heinäkuuta 2015 lähtien.

               Asetus (EU) N:o 603/2013 mahdollistaa muun muassa sen, että lainvalvontaviranomaiset voivat tehdä hakuja Eurodac-tietokannasta silloin, kun hakujen tarkoituksena on terrorismirikosten ja muiden vakavien rikosten torjuminen, havaitseminen ja tutkiminen. Tarkoituksena on antaa lainvalvontaviranomaisille oikeus pyytää sormenjälkitietojen vertailua Eurodac-keskusjärjestelmään tallennettuihin tietoihin, kun tarkoituksena on terrorismista tai vakavasta rikoksesta epäillyn tarkan henkilöllisyyden selvittäminen tai tällaista henkilöä koskevien lisätietojen hankkiminen.

               Euroopan yhteisön ja Sveitsin valaliiton välinen sopimus niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, jäljempänä ’26. lokakuuta 2004 tehty sopimus’, tehtiin 26. lokakuuta 2004
                  2
               . Liechtensteinin ruhtinaskunnan liittymistä Euroopan yhteisön ja Sveitsin valaliiton väliseen sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, koskeva Euroopan yhteisön, Sveitsin valaliiton ja Liechtensteinin ruhtinaskunnan välinen pöytäkirja, jäljempänä ’28. helmikuuta 2008 tehty pöytäkirja’, tehtiin 28. helmikuuta 2008
                  3
               .

               Sveitsi ja Liechtenstein soveltavat asetuksen (EU) N:o 603/2013 turvapaikka-asioita koskevia osia 26. lokakuuta 2004 tehdyn sopimuksen ja 28. helmikuuta 2008 tehdyn pöytäkirjan mukaisesti. Lainvalvontaviranomaisten pääsy Eurodaciin ei kuitenkaan kuulu kyseisen sopimuksen ja pöytäkirjan soveltamisalaan.

               Tanska, Sveitsi, Liechtenstein, Norja ja Islanti vahvistivat halukkuutensa aloittaa neuvottelut Euroopan unionin kanssa asetuksen (EU) N:o 603/2013 lainvalvontasäännösten ulottamisesta koskemaan maitaan kansainvälisellä sopimuksella 14. toukokuuta 2014 komission edustajien kanssa pidetyssä kokouksessa.

               Neuvosto valtuutti 14. joulukuuta 2015 komission aloittamaan neuvottelut Euroopan unionin ja muun muassa Sveitsin ja Liechtensteinin välisestä sopimuksesta, joka koskee järjestelyjä Sveitsin ja Liechtensteinin osallistumisesta menettelyihin lainvalvontatarkoituksessa tapahtuvaa vertailua ja tiedonsiirtoa varten Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä annetun asetuksen (EU) N:o 603/2013 VI luvun mukaisesti.

               Neuvottelut on saatu päätökseen, ja 26. lokakuuta 2004 tehtyyn sopimukseen pöytäkirjan muodossa liitettävä sopimus 26. lokakuuta 2004 tehdyn sopimuksen soveltamisen laajentamisesta lainvalvontaan on parafoitu.

               Asetuksen (EU) N:o 603/2013 lainvalvontasäännösten laajentaminen koskemaan Sveitsiä ja Liechtensteinia antaisi Sveitsin ja Liechtensteinin lainvalvontaviranomaisille oikeuden pyytää sormenjälkitietojen vertailua muiden osallistuvien valtioiden syöttämiin ja Eurodac-tietokantaan tallennettuihin tietoihin, kun tarkoituksena on selvittää vakavasta rikoksesta tai terrorismista epäillyn henkilöllisyys tai hankkia lisätietoja tällaisesta henkilöstä tai uhrista. Toisaalta se antaisi kaikkien muiden osallistuvien valtioiden eli muiden EU:n jäsenvaltioiden tai assosioituneiden maiden lainvalvontaviranomaisille oikeuden pyytää sormenjälkitietojen vertailua Sveitsin ja Liechtensteinin syöttämiin ja Eurodac-tietokantaan tallennettuihin tietoihin samoissa tarkoituksissa.

               Tämän pöytäkirjan tavoitteena on vahvistaa oikeudellisesti sitovia oikeuksia ja velvoitteita, joilla varmistetaan Sveitsin ja Liechtensteinin tosiasiallinen osallistuminen asetuksen (EU) N:o 603/2013 lainvalvontaa koskeviin osiin. Pöytäkirjalla vahvistetaan, että kaikki osallistuvat valtiot, eli muut EU:n jäsenvaltiot, assosioituneet maat tai Sveitsi ja Liechtenstein, joilla on pääsy Eurodaciin, voivat myös käyttää toistensa tietoja lainvalvontatarkoituksiin.

               •Yhdenmukaisuus muiden alaa koskevien politiikkojen säännösten kanssa

               Ehdotus on yhdenmukainen Eurodac-tietokantaan pääsyä koskevien EU:n politiikkojen kanssa.

               •Yhdenmukaisuus unionin muiden politiikkojen kanssa

               Ehdotus on yhdenmukainen vapauden, turvallisuuden ja oikeuden aluetta koskevien EU:n politiikkojen kanssa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Tämän neuvoston päätösehdotuksen oikeusperusta on Euroopan unionin toiminnasta tehdyn sopimuksen 87 artiklan 2 kohdan a alakohta ja 88 artiklan 2 kohdan a alakohta yhdessä sen 218 artiklan 6 kohdan a alakohdan kanssa.

               •Toissijaisuusperiaate (jaetun toimivallan osalta)

               26. lokakuuta 2004 tehty sopimus on EU:n ja Sveitsin tekemä voimassa oleva kansainvälinen sopimus. Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti tähän sopimukseen liitettävän pöytäkirjan tavoitteet voidaan saavuttaa ainoastaan EU:n tasolla komission tekemän ehdotuksen mukaisesti.

               •Suhteellisuusperiaate

                  Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen sen tavoitteen saavuttamiseksi, että Sveitsi ja Liechtenstein voivat tosiasiallisesti osallistua Eurodac-asetuksen (EU) N:o 603/2013 lainvalvontaa koskeviin osiin.

               •Toimintatavan valinta

               SEUT-sopimuksen 218 artiklan 6 kohdassa edellytetään, että neuvosto tekee päätöksen sopimuksen tekemisestä.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

                  Neuvostoa (turvapaikkatyöryhmää) on kuultu neuvottelujen sisällöstä ja edistymisestä. Euroopan parlamentille (kansalaisvapauksien sekä oikeus- ja sisäasioiden valiokunnalle) on ilmoitettu asiasta.

               4.LISÄTIEDOT

               •Ehdotukseen sisältyvien säännösten yksityiskohtaiset selitykset

                  Ehdotus koskee päätöstä, jolla annetaan lupa EU:n sekä Sveitsin ja Liechtensteinin välisen pöytäkirjan tekemiseen Euroopan unionin puolesta. SEUT-sopimuksessa määrätään, että neuvosto tekee komission ehdotuksesta päätöksen, jolla annetaan lupa kansainvälisen sopimuksen allekirjoittamiseen ja tekemiseen.

                  Pöytäkirjassa vahvistetaan asetuksen (EU) N:o 603/2013 soveltaminen Sveitsiin ja Liechtensteiniin siltä osin kuin on kyse pääsystä Eurodaciin lainvalvontatarkoituksessa. Sen myötä muiden osallistuvien valtioiden nimetyt lainvalvontaviranomaiset ja Europol voivat pyytää sormenjälkitietojen vertailua Sveitsin ja Liechtensteinin Eurodac-keskusjärjestelmään siirtämiin tietoihin. Lisäksi Sveitsin ja Liechtensteinin nimetyt lainvalvontaviranomaiset voivat pyytää sormenjälkitietojen vertailua muiden osallistuvien valtioiden Eurodac-keskusjärjestelmään siirtämiin tietoihin.

                  Pöytäkirjassa taataan, että Sveitsin ja Liechtensteinin sekä jäsenvaltioiden viranomaiset soveltavat voimassa olevaa EU-tason henkilötietojen suojaa pöytäkirjan mukaisessa henkilötietojen käsittelyssä. Tällaiseen henkilötietojen käsittelyyn olisi sovellettava kansallisen lainsäädännön mukaista henkilötietojen suojan tasoa, joka on luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta 27. huhtikuuta 2016 annetun Euroopan parlamentin ja neuvoston direktiivin (EU) 2016/680 mukainen.

                  Pöytäkirjassa määrätään ehtona Sveitsin ja Liechtensteinin pääsylle Eurodaciin lainvalvontatarkoituksessa, että niiden on ensin pantava oikeudellisesti ja teknisesti täytäntöön päätös 2008/615/YOS sormenjälkitietojen osalta.

                  Pöytäkirjassa määrätään, että 26. lokakuuta 2004 tehdyssä sopimuksessa määrättyjä, muutoksia koskevia mekanismeja olisi sovellettava kaikkiin muutoksiin, jotka koskevat Eurodaciin pääsyä lainvalvontatarkoituksessa.

               2018/0418 (NLE)

               Ehdotus

               NEUVOSTON PÄÄTÖS

               niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävän, lainvalvontatarkoituksessa Eurodaciin pääsyä koskevan Euroopan unionin, Sveitsin valaliiton ja Liechtensteinin ruhtinaskunnan välisen pöytäkirjan tekemisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 87 artiklan 2 kohdan a alakohdan, 88 artiklan 2 kohdan a alakohdan ja 218 artiklan 6 kohdan a alakohdan,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän
                  4
               ,

               sekä katsoo seuraavaa:

               (1)Niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävä, lainvalvontatarkoituksessa Eurodaciin pääsyä koskeva Euroopan unionin, Sveitsin valaliiton ja Liechtensteinin ruhtinaskunnan välinen pöytäkirja allekirjoitettiin [XXX] annetun päätöksen [XXX]
                  5
                mukaisesti [XXX] sillä varauksella, että sen tekeminen saatetaan myöhemmin päätökseen.

               (2)Euroopan unionin on mahdollistettava Sveitsin ja Liechtensteinin osallistuminen Eurodac-järjestelmän lainvalvontaan liittyviin osa-alueisiin, jotta jäsenvaltioiden sekä Sveitsin ja Liechtensteinin toimivaltaisten viranomaisten välistä poliisiyhteistyötä voidaan tukea ja tehostaa terrorismirikosten ja muiden vakavien rikosten torjumiseksi, havaitsemiseksi ja tutkimiseksi.

               (3)Pöytäkirja olisi hyväksyttävä Euroopan unionin puolesta.

               (4)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti nämä jäsenvaltiot ovat ilmoittaneet haluavansa osallistua tämän päätöksen hyväksymiseen ja soveltamiseen.

               (5)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävä, lainvalvontatarkoituksessa Eurodaciin pääsyä koskeva Euroopan unionin, Sveitsin valaliiton ja Liechtensteinin ruhtinaskunnan välinen pöytäkirja.

               Pöytäkirjan teksti on liitetty tähän päätökseen.

               2 artikla

               Neuvoston puheenjohtaja nimeää yhden tai useamman henkilön, jolla on valtuudet tehdä Euroopan unionin puolesta pöytäkirjan 4 artiklan 2 kohdassa määrätty ilmoitus, jolla ilmaistaan Euroopan unionin suostumus tulla pöytäkirjan sitomaksi.

               3 artikla

               Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

               Tehty Brysselissä

                     Neuvoston puolesta

                     Puheenjohtaja

                     (1)

                        Euroopan parlamentin ja neuvoston asetus (EU) N:o 603/2013, annettu 26 päivänä kesäkuuta 2013, Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä sekä vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamisesta annetun asetuksen (EU) N:o 1077/2011 muuttamisesta (uudelleenlaadittu) (EUVL L 180, 29.6.2013, s. 1).

                     (2)

                        EUVL L 53, 27.2.2008, s. 5.

                     (3)

                        EUVL L 160, 18.6.2011, s. 39.

                     (4)

                        EUVL C […], […], s. […].

                     (5)

                        EUVL L […], […], s. […].

    ---documentbreak---

               EUROOPAN KOMISSIO
            Bryssel 13.12.2018
            COM(2018) 828 final
            LIITE
            asiakirjaan
            Ehdotus NEUVOSTON PÄÄTÖKSEKSI
            niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävän, lainvalvontatarkoituksessa Eurodaciin pääsyä koskevan Euroopan unionin, Sveitsin valaliiton ja Liechtensteinin ruhtinaskunnan välisen pöytäkirjan tekemisestä

               LIITE

               asiakirjaan

               Ehdotus NEUVOSTON PÄÄTÖKSEKSI

               niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävän, lainvalvontatarkoituksessa Eurodaciin pääsyä koskevan Euroopan unionin, Sveitsin valaliiton ja Liechtensteinin ruhtinaskunnan välisen pöytäkirjan tekemisestä

               EUROOPAN UNIONI

               sekä

               SVEITSIN VALALIITTO

               ja

               LIECHTENSTEININ RUHTINASKUNTA,

               jäljempänä ’osapuolet’,

               (1)
                     OTTAVAT HUOMIOON, että 26 päivänä lokakuuta 2004 tehtiin Euroopan yhteisön ja Sveitsin valaliiton välinen sopimus niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, jäljempänä ’26 päivänä lokakuuta 2004 tehty sopimus’
                  1
               ;

               (2)
                     OTTAVAT HUOMIOON, että 28 päivänä helmikuuta 2008 tehtiin Liechtensteinin ruhtinaskunnan liittymistä Euroopan yhteisön ja Sveitsin valaliiton väliseen sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, koskeva Euroopan yhteisön, Sveitsin valaliiton ja Liechtensteinin ruhtinaskunnan välinen pöytäkirja, jäljempänä ’28 päivänä helmikuuta 2008 tehty sopimus’
                  2
               ;

               (3)
                     PALAUTTAVAT MIELEEN, että Euroopan unioni antoi 26 päivänä kesäkuuta 2013 Euroopan parlamentin ja neuvoston asetuksen (EU) N:o 603/2013 Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä sekä vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamisesta annetun asetuksen (EU) N:o 1077/2011 muuttamisesta, jäljempänä ’asetus (EU) N:o 603/2013’
                  3
               ;

               (4)
                     PALAUTTAVAT MIELEEN, että asetuksessa (EU) N:o 603/2013 säädetyt lainvalvontatarkoituksessa tapahtuvaa vertailua ja tiedonsiirtoa koskevat menettelyt eivät vaikuta Eurodac-järjestelmää koskeviin säännöksiin 26 päivänä lokakuuta 2004 tehdyssä sopimuksessa ja 28 päivänä helmikuuta 2008 tehdyssä pöytäkirjassa tarkoitetulla tavalla;

               (5)
                     KATSOVAT, että Euroopan unionin ja Sveitsin valaliiton, jäljempänä ’Sveitsi’, ja Liechtensteinin ruhtinaskunnan, jäljempänä ’Liechtenstein’, välillä olisi tehtävä pöytäkirja, jonka nojalla Sveitsi ja Liechtenstein voivat osallistua Eurodacin lainvalvontaan liittyviin osiin ja Sveitsin ja Liechtensteinin nimetyillä lainvalvontaviranomaisilla olisi näin ollen mahdollisuus pyytää muiden osallistuvien valtioiden Eurodac-keskusjärjestelmään siirtämien sormenjälkitietojen vertailua;

               (6)
                     KATSOVAT, että asetuksen (EU) N:o 603/2013 soveltamisen lainvalvontatarkoituksessa Sveitsiin ja Liechtensteiniin olisi annettava myös muiden osallistuvien valtioiden nimetyille lainvalvontaviranomaisille ja Europolille oikeus pyytää Sveitsin ja Liechtensteinin Eurodac-keskusjärjestelmään siirtämien sormenjälkitietojen vertailua;

               (7)
                     KATSOVAT, että osallistuvien valtioiden nimettyjen lainvalvontaviranomaisten sekä Europolin suorittamaan henkilötietojen käsittelyyn terrorismirikosten tai muiden vakavien rikosten torjumiseksi, havaitsemiseksi tai tutkimiseksi olisi sovellettava kansallisen lainsäädännön mukaista henkilötietojen suojan tasoa, joka on luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta 27 päivänä huhtikuuta 2016 annetun Euroopan parlamentin ja neuvoston direktiivin (EU) 2016/680

                     4

                mukainen;

               (8)
                     KATSOVAT, että asetuksessa (EU) N:o 603/2013 säädettyjä osallistuvien valtioiden nimettyjen viranomaisten sekä Europolin terrorismirikosten tai muiden vakavien rikosten torjumiseksi, havaitsemiseksi tai tutkimiseksi suorittamaa henkilötietojen käsittelyä koskevia muita ehtoja olisi myös sovellettava;

               (9)
                     KATSOVAT, että Sveitsin ja Liechtensteinin nimettyjen viranomaisten pääsy Eurodaciin olisi sallittava ainoastaan sillä edellytyksellä, että rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi 23 päivänä kesäkuuta 2008 tehtyyn neuvoston päätökseen 2008/615/YOS
                  5
                perustuva vertailu pyynnön esittävän valtion kansallisissa sormenjälkitietokannoissa oleviin tietoihin sekä kaikkien muiden osallistuvien valtioiden sormenjälkien automaattisissa tunnistusjärjestelmissä oleviin tietoihin ei ole johtanut rekisteröidyn henkilöllisyyden selvittämiseen. Tämä ehto edellyttää, että pyynnön esittävä valtio tekee neuvoston päätöksen 2008/615/YOS mukaiset vertailut kaikkien muiden osallistuvien valtioiden sormenjälkien automaattisissa tunnistusjärjestelmissä oleviin tietoihin, jotka ovat teknisesti käytettävissä, paitsi jos kyseinen pyynnön esittävä valtio voi osoittaa, että on perusteltuja syitä uskoa, ettei tämä johtaisi rekisteröidyn henkilöllisyyden selvittämiseen. Tällaisia perusteltuja syitä on olemassa erityisesti silloin, kun kyseisessä tapauksessa ei ilmene mitään operatiivista tai tutkinnallista yhteyttä tiettyyn osallistuvaan valtioon. Tämä ehto edellyttää, että pyynnön esittävä valtio panee ensin oikeudellisesti ja teknisesti täytäntöön neuvoston päätöksen 2008/615/YOS sormenjälkitietojen osalta, sillä lainvalvontatarkoituksessa tapahtuvaa Eurodac-tarkistusta ei olisi sallittava, ellei ensin ole toteutettu edellä mainittuja toimenpiteitä;

               (10)
                     KATSOVAT, että ennen Eurodac-hakujen tekemistä ja edellyttäen, että tällaisen vertailun edellytykset täyttyvät, Sveitsin ja Liechtensteinin nimettyjen viranomaisten olisi tehtävä hakuja viisumitietojärjestelmästä jäsenvaltioiden nimeämien viranomaisten ja Europolin pääsystä tekemään hakuja viisumitietojärjestelmästä (VIS) terrorismirikosten ja muiden vakavien rikosten torjumiseksi, havaitsemiseksi ja tutkimiseksi 23 päivänä kesäkuuta 2008 tehdyn neuvoston päätöksen 2008/633/YOS
                  6
                mukaisesti;

               (11)
                     KATSOVAT, että kaikkeen uuteen lainsäädäntöön sekä uusiin säädöksiin tai toimenpiteisiin, jotka koskevat pääsyä Eurodaciin lainvalvontatarkoituksessa, olisi sovellettava samanlaisia uutta lainsäädäntöä ja uusia säädöksiä tai toimenpiteitä koskevia menettelyjä, mukaan lukien sekakomitean tehtävä, kuin 26 päivänä lokakuuta 2004 tehdyssä sopimuksessa ja 28 päivänä helmikuuta 2008 tehdyssä pöytäkirjassa määrätään,

               OVAT SOPINEET SEURAAVAA:

               1 artikla

               1.
                     Sveitsin on pantava täytäntöön asetus (EU) N:o 603/2013 siltä osin kuin on kyse sormenjälkitietojen vertailusta Eurodac-keskusjärjestelmään tallennettuihin tietoihin lainvalvontatarkoituksessa, ja sitä on sovellettava sen suhteissa Liechtensteiniin ja muihin osallistuviin valtioihin.

               2.
                     Liechtensteinin pantava täytäntöön asetus (EU) N:o 603/2013 siltä osin kuin on kyse sormenjälkitietojen vertailusta Eurodac-keskusjärjestelmään tallennettuihin tietoihin lainvalvontatarkoituksessa, ja sitä on sovellettava sen suhteissa Sveitsiin ja muihin osallistuviin valtioihin.

               3.
                     Euroopan unionin jäsenvaltiot Tanskaa lukuun ottamatta katsotaan 1 ja 2 kohdassa tarkoitetuiksi osallistuviksi valtioiksi. Niiden on sovellettava Sveitsiin ja Liechtensteiniin asetuksen (EU) N:o 603/2013 säännöksiä järjestelmään pääsystä lainvalvontatarkoituksessa.

               4.
                     Tanska, Islanti ja Norja katsotaan 1 ja 2 kohdassa tarkoitetuiksi osallistuviksi valtioiksi siltä osin kuin niiden ja Euroopan unionin välillä sovelletaan tätä sopimusta vastaavia sopimuksia, joissa tunnustetaan Sveitsi ja Liechtenstein osallistuviksi valtioiksi.

               2 artikla

               1.
                     Tämä pöytäkirja ei tule voimaan Sveitsin osalta ennen kuin Sveitsi on pannut täytäntöön direktiivin (EU) 2016/680 säännökset ja asetuksessa (EU) N:o 603/2013 säädetyt edellytykset, jotka koskevat henkilötietojen käsittelyä, ja soveltaa niitä kansallisten viranomaistensa suorittamassa henkilötietojen käsittelyssä asetuksen (EU) N:o 603/2013 1 artiklan 2 kohdassa säädettyjä tarkoituksia varten.

               2.
                     Tämä pöytäkirja ei tule voimaan Liechtensteinin osalta ennen kuin Liechtenstein on pannut täytäntöön direktiivin (EU) 2016/680 säännökset ja asetuksessa (EU) N:o 603/2013 säädetyt edellytykset, jotka koskevat henkilötietojen käsittelyä, ja soveltaa niitä kansallisten viranomaistensa suorittamassa henkilötietojen käsittelyssä asetuksen (EU) N:o 603/2013 1 artiklan 2 kohdassa säädettyjä tarkoituksia varten.

               3 artikla

               Uutta lainsäädäntöä sekä uusia säädöksiä ja toimenpiteitä koskevia 26 päivänä lokakuuta 2004 tehdyn sopimuksen ja 28 päivänä helmikuuta 2008 tehdyn pöytäkirjan määräyksiä, mukaan lukien sekakomiteaa koskevat määräykset, sovelletaan kaikkeen uuteen lainsäädäntöön ja uusiin toimiin tai toimenpiteisiin, jotka koskevat pääsyä Eurodaciin lainvalvontatarkoituksessa.

               4 artikla

               1.
                     Osapuolet ratifioivat tai hyväksyvät tämän pöytäkirjan. Ratifioimis- tai hyväksymiskirjat talletetaan Euroopan unionin neuvoston pääsihteerin huostaan, joka on tämän pöytäkirjan tallettaja.

               2.
                     Tämä pöytäkirja tulee voimaan sitä päivää seuraavan kuukauden ensimmäisenä päivänä, jona tallettaja on ilmoittanut osapuolille, että Euroopan unionin ja vähintään yhden muun osapuolen ratifioimis- tai hyväksymisasiakirja on talletettu.

               3.
                     Tätä pöytäkirjaa ei sovelleta Sveitsiin ennen kuin Sveitsi on pannut täytäntöön neuvoston päätöksen 2008/615/YOS 6 luvun säännökset ja rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi tehdyn neuvoston päätöksen 2008/615/YOS täytäntöönpanosta tehdyn neuvoston päätöksen 2008/616/YOS
                  7
                liitteessä olevan 4 luvun mukaiset sormenjälkitietoja koskevat arviointimenettelyt on saatettu päätökseen Sveitsin osalta.

               4.
                     Tätä pöytäkirjaa ei sovelleta Liechtensteiniin ennen kuin Liechtenstein on pannut täytäntöön neuvoston päätöksen 2008/615/YOS 6 luvun säännökset ja neuvoston päätöksen 2008/616/YOS liitteessä olevan 4 luvun mukaiset sormenjälkitietoja koskevat arviointimenettelyt on saatettu päätökseen Liechtensteinin osalta.

               5 artikla

               1.
                     Kukin osapuoli voi irtisanoa tämän pöytäkirjan lähettämällä tallettajalle kirjallisen ilmoituksen. Tämä ilmoitus tulee voimaan kuuden kuukauden kuluttua sen tallettamisesta.

               2.
                     Pöytäkirjan voimassaolo lakkaa, jos joko Euroopan unioni tai sekä Sveitsi että Liechtenstein ovat irtisanoneet sen.

               3.
                     Pöytäkirjan voimassaolo lakkaa Sveitsin osalta, jos 26 päivänä lokakuuta 2004 tehty sopimus lakkaa olemasta voimassa Sveitsin osalta.

               4.
                     Pöytäkirjan voimassaolo lakkaa Liechtensteinin osalta, jos 28 päivänä helmikuuta 2008 tehty pöytäkirja lakkaa olemasta voimassa Liechtensteinin osalta.

               5.
                     Osapuolen irtisanoutuminen tästä pöytäkirjasta tai sen soveltamisen keskeyttäminen tai lopettaminen osapuolen osalta ei vaikuta 26 päivänä lokakuuta 2004 tehtyyn sopimukseen eikä 28 päivänä helmikuuta 2008 tehtyyn pöytäkirjaan.

               6 artikla

               Tämä pöytäkirja laaditaan yhtenä kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen.

               Alkuperäiskappale talletetaan tallettajan huostaan, joka toimittaa siitä oikeaksi todistetun jäljennöksen kullekin osapuolelle.

               Tehty Brysselissä [...].

                     (1)

                        EUVL L 53, 27.2.2008, s. 5.

                     (2)

                        EUVL L 160, 18.6.2011, s. 39.

                     (3)

                        EUVL L 180, 29.6.2013, s. 1.

                     (4)

                        EUVL L 119, 4.5.2016, s. 89.

                     (5)

                        EUVL L 210, 6.8.2008, s. 1.

                     (6)

                        EUVL L 218, 13.8.2008, s. 129.

                     (7)

                        EUVL L 210, 6.8.2008, s. 12.


               EUROOPAN KOMISSIO
            Bryssel 13.12.2018
            COM(2018) 831 final
            2018/0421(NLE)
            Ehdotus
            NEUVOSTON PÄÄTÖS
            niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävän, lainvalvontatarkoituksessa Eurodaciin pääsyä koskevan Euroopan unionin, Sveitsin valaliiton ja Liechtensteinin ruhtinaskunnan välisen pöytäkirjan allekirjoittamisesta Euroopan unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Asetus (EU) N:o 603/2013
                  1
                Eurodac-järjestelmän perustamisesta sormenjälkien vertailua varten Dublinin yleissopimuksen tehokkaaksi soveltamiseksi 11 päivänä joulukuuta 2000 annetun asetuksen N:o 2725/2000 uudelleenlaatimisesta hyväksyttiin ja tuli voimaan 19. heinäkuuta 2013. Asetusta on sovellettu 20. heinäkuuta 2015 lähtien.

               Asetus (EU) N:o 603/2013 mahdollistaa muun muassa sen, että lainvalvontaviranomaiset voivat tehdä hakuja Eurodac-tietokannasta silloin, kun hakujen tarkoituksena on terrorismirikosten ja muiden vakavien rikosten torjuminen, havaitseminen ja tutkiminen. Lainvalvontaviranomaisille pyritään näin antamaan mahdollisuus pyytää sormenjälkitietojen vertailua Eurodac-keskustietokantaan tallennettuihin tietoihin silloin, kun tarkoituksena on terrorismirikoksesta tai vakavasta rikoksesta epäillyn tarkan henkilöllisyyden selvittäminen tai tällaista henkilöä koskevien lisätietojen hankkiminen.

               Euroopan yhteisön ja Sveitsin valaliiton välinen sopimus niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, jäljempänä ’26. lokakuuta 2004 tehty sopimus’, tehtiin 26. lokakuuta 2004
                  2
               . Liechtensteinin ruhtinaskunnan liittymistä Euroopan yhteisön ja Sveitsin valaliiton väliseen sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, koskeva Euroopan yhteisön, Sveitsin valaliiton ja Liechtensteinin ruhtinaskunnan välinen pöytäkirja, jäljempänä ’28. helmikuuta 2008 tehty pöytäkirja’, tehtiin 28. helmikuuta 2008
                  3
               .

               Sveitsi ja Liechtenstein soveltavat asetuksen (EU) N:o 603/2013 turvapaikka-asioita koskevia osia 26. lokakuuta 2004 tehdyn sopimuksen ja 28. helmikuuta 2008 tehdyn pöytäkirjan mukaisesti. Lainvalvontaviranomaisten pääsy Eurodaciin ei kuitenkaan kuulu mainitun sopimuksen ja pöytäkirjan soveltamisalaan.

               Tanska, Sveitsi, Liechtensteinin, Norja ja Islanti vahvistivat halukkuutensa aloittaa neuvottelut Euroopan unionin kanssa asetuksen (EU) N:o 603/2013 lainvalvontasäännösten ulottamisesta koskemaan maitaan kansainvälisellä sopimuksella 14. toukokuuta 2014 komission edustajien kanssa pidetyssä kokouksessa.

               Neuvosto valtuutti 14. joulukuuta 2015 komission aloittamaan neuvottelut Euroopan unionin sekä muun muassa Sveitsin ja Liechtensteinin välisestä sopimuksesta, joka koskee järjestelyjä Sveitsin ja Liechtensteinin osallistumisesta menettelyihin lainvalvontatarkoituksessa tapahtuvaa vertailua ja tiedonsiirtoa varten Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä annetun asetuksen (EU) N:o 603/2013 VI luvun mukaisesti.

               Neuvottelut on saatu päätökseen ja 26. lokakuuta 2004 tehtyyn sopimukseen pöytäkirjan muodossa liitettävä sopimus 26. lokakuuta 2004 tehdyn sopimuksen soveltamisen laajentamisesta lainvalvontaan on parafoitu.

               Asetuksen (EU) N:o 603/2013 lainvalvontasäännösten laajentaminen koskemaan Sveitsiä ja Liechtensteinia antaisi Sveitsin ja Liechtensteinin lainvalvontaviranomaisille oikeuden pyytää sormenjälkitietojen vertailua muiden osallistuvien valtioiden syöttämiin ja Eurodac-tietokantaan tallennettuihin tietoihin, kun tarkoituksena on vakavasta rikoksesta tai terrorismista epäillyn henkilöllisyyden selvittäminen tai tällaista henkilöä tai uhria koskevien lisätietojen hankkiminen. Toisaalta se antaisi kaikkien muiden osallistuvien valtioiden eli muiden EU:n jäsenvaltioiden tai assosioituneiden maiden lainvalvontaviranomaisille oikeuden pyytää sormenjälkitietojen vertailua Sveitsin ja Liechtensteinin syöttämiin ja Eurodac-tietokantaan tallennettuihin tietoihin samoissa tarkoituksissa.

               Tämän pöytäkirjan tavoitteena on vahvistaa oikeudellisesti sitovia oikeuksia ja velvoitteita, joilla varmistetaan Sveitsin ja Liechtensteinin tosiasiallinen osallistuminen asetuksen (EU) N:o 603/2013 lainvalvontaa koskeviin osiin. Pöytäkirjalla vahvistetaan, että kaikki osallistuvat valtiot, eli muut EU:n jäsenvaltiot, assosioituneet maat tai Sveitsi ja Liechtenstein, joilla on pääsy Eurodaciin, voivat myös käyttää toistensa tietoja lainvalvontatarkoituksiin.

               •Yhdenmukaisuus muiden alaa koskevien politiikkojen säännösten kanssa

               Ehdotus on yhdenmukainen EU:n Eurodac-tietokantaan pääsyä koskevien politiikkojen kanssa.

               •Yhdenmukaisuus unionin muiden politiikkojen kanssa

               Ehdotus on yhdenmukainen vapauden, turvallisuuden ja oikeuden aluetta koskevien EU:n politiikkojen kanssa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Tämän neuvoston päätösehdotuksen oikeusperusta on Euroopan unionin toiminnasta tehdyn sopimuksen 87 artiklan 2 kohdan a alakohta ja 88 artiklan 2 kohdan a alakohta yhdessä sen 218 artiklan 5 kohdan kanssa.

               •Toissijaisuusperiaate (jaetun toimivallan osalta)

               26. lokakuuta 2004 tehty sopimus on EU:n ja Sveitsin tekemä voimassa olevan kansainvälinen sopimus. Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti tähän sopimukseen liitettävän pöytäkirjan tavoitteet voidaan saavuttaa ainoastaan EU:n tasolla komission tekemän ehdotuksen mukaisesti.

               •Suhteellisuusperiaate

                  Jäsenvaltioiden sekä Sveitsin ja Liechtensteinin toimivaltaisten viranomaisten välisen poliisiyhteistyön tukemiseksi ja tehostamiseksi terrorismirikosten ja muiden vakavien rikosten torjumisessa, havaitsemisessa ja tutkimisessa EU:lta edellytetään toimia, jotta Sveitsi ja Liechtenstein voivat osallistua Eurodacin lainvalvontaan liittyviin osiin. Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen sen tavoitteen saavuttamiseksi, että Sveitsi ja Liechtenstein voivat tosiasiallisesti osallistua Eurodac-asetuksen (EU) N:o 603/2013 lainvalvontaa koskeviin osiin.

               •Toimintatavan valinta

               SEUT-sopimuksen 218 artiklan 5 kohdassa edellytetään, että neuvosto tekee päätöksen luvasta allekirjoittaa sopimus.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

                  Neuvostoa (turvapaikkatyöryhmää) on kuultu neuvottelujen sisällöstä ja edistymisestä. Euroopan parlamentille (kansalaisvapauksien sekä oikeus- ja sisäasioiden valiokunnalle) on ilmoitettu asiasta.

               4.LISÄTIEDOT

               •Ehdotukseen sisältyvien säännösten yksityiskohtaiset selitykset

                  Ehdotus koskee päätöstä, jolla annetaan lupa EU:n sekä Sveitsin ja Liechtensteinin välisen pöytäkirjan allekirjoittamiseen Euroopan unionin puolesta. SEUT-sopimuksessa määrätään, että neuvosto tekee komission ehdotuksesta päätöksen, jolla annetaan lupa kansainvälisen sopimuksen allekirjoittamiseen ja tekemiseen.

                  Pöytäkirjassa vahvistetaan asetuksen (EU) N:o 603/2013 soveltaminen Sveitsiin ja Liechtensteiniin siltä osin kuin on kyse pääsystä Eurodaciin lainvalvontatarkoituksessa. Sen myötä muiden osallistuvien valtioiden nimetyt lainvalvontaviranomaiset ja Europol voivat pyytää sormenjälkitietojen vertailua Sveitsin ja Liechtensteinin Eurodac-keskusjärjestelmään siirtämiin tietoihin. Lisäksi Sveitsin ja Liechtensteinin nimetyt lainvalvontaviranomaiset voivat pyytää sormenjälkitietojen vertailua muiden osallistuvien valtioiden Eurodac-keskusjärjestelmään siirtämiin tietoihin.

                  Pöytäkirjassa taataan, että Sveitsin ja Liechtensteinin sekä jäsenvaltioiden viranomaiset soveltavat voimassa olevaa EU-tason henkilötietojen suojaa pöytäkirjan mukaisessa henkilötietojen käsittelyssä. Tällaiseen henkilötietojen käsittelyyn olisi sovellettava kansallisen lainsäädännön mukaista henkilötietojen suojan tasoa, joka on luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta 27 päivänä huhtikuuta 2016 annetun Euroopan parlamentin ja neuvoston direktiivin (EU) 2016/680 mukainen.

                  Pöytäkirjassa määrätään ehtona Sveitsin ja Liechtensteinin pääsylle Eurodaciin lainvalvontatarkoituksessa, että niiden on ensin pantava oikeudellisesti ja teknisesti täytäntöön päätös 2008/615/YOS sormenjälkitietojen osalta.

                  Pöytäkirjassa määrätään, että 26. lokakuuta 2004 tehdyssä sopimuksessa määrättyjä, muutoksia koskevia mekanismeja olisi sovellettava kaikkiin muutoksiin, jotka koskevat pääsyä Eurodaciin lainvalvontatarkoituksessa.

               2018/0421 (NLE)

               Ehdotus

               NEUVOSTON PÄÄTÖS

               niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, tehtyyn Euroopan yhteisön ja Sveitsin valaliiton väliseen sopimukseen liitettävän, lainvalvontatarkoituksessa Eurodaciin pääsyä koskevan Euroopan unionin, Sveitsin valaliiton ja Liechtensteinin ruhtinaskunnan välisen pöytäkirjan allekirjoittamisesta Euroopan unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 87 artiklan 2 kohdan a alakohdan, 88 artiklan 2 kohdan a alakohdan ja 218 artiklan 5 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto valtuutti 14 päivänä joulukuuta 2015 komission aloittamaan Sveitsin ja Liechtensteinin kanssa neuvottelut järjestelyistä Sveitsin ja Liechtensteinin osallistumiseksi Euroopan parlamentin ja neuvoston asetuksen (EU) N:o 603/2013
                  4
                VI luvun mukaiseen lainvalvontatarkoituksessa tapahtuvaan vertailuun ja tiedonsiirtoon.

               (2)Neuvottelut saatiin päätökseen, ja Euroopan yhteisön ja Sveitsin valaliiton välillä 26 päivänä lokakuuta 2004 tehtyyn sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, liitettävä pöytäkirja parafoitiin 22 päivänä marraskuuta 2004.

               (3)Pöytäkirja olisi allekirjoitettava Euroopan unionin puolesta sillä varauksella, että sen tekeminen saatetaan päätökseen myöhemmin.

               (4)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan 3 artiklan mukaisesti nämä jäsenvaltiot ovat ilmoittaneet haluavansa osallistua tämän päätöksen hyväksymiseen ja soveltamiseen.

               (5)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               ON HYVÄKSYNYT TÄMÄN PÄÄTÖKSEN:

               1 artikla

               Annetaan lupa allekirjoittaa Euroopan yhteisön ja Sveitsin valaliiton väliseen sopimukseen niistä perusteista ja menettelyistä, joilla ratkaistaan jäsenvaltiossa tai Sveitsissä jätetyn turvapaikkahakemuksen käsittelystä vastuussa oleva valtio, liitettävä lainvalvontatarkoituksessa Eurodaciin pääsyä koskeva Euroopan unionin, Sveitsin valaliiton ja Liechtensteinin ruhtinaskunnan välinen pöytäkirja Euroopan unionin puolesta sillä varauksella, että mainitun pöytäkirjan tekeminen saatetaan päätökseen.

               2 artikla

               Neuvoston pääsihteeristö laatii valtakirjan, jossa pöytäkirjan neuvottelijan nimeämä yksi tai useampi henkilö valtuutetaan allekirjoittamaan pöytäkirja unionin puolesta sillä varauksella, että pöytäkirjan tekeminen saatetaan päätökseen.

               3 artikla

               Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

               Tehty Brysselissä

                     Neuvoston puolesta

                     Puheenjohtaja

                     (1)

                        Euroopan parlamentin ja neuvoston asetus (EU) N:o 603/2013, annettu 26 päivänä kesäkuuta 2013, Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä sekä vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan eurooppalaisen viraston perustamisesta annetun asetuksen (EU) N:o 1077/2011 muuttamisesta (uudelleenlaadittu) (EUVL L 180, 29.6.2013, s. 1).

                     (2)

                        EUVL L 53, 27.2.2008, s. 5.

                     (3)

                        EUVL L 160, 18.6.2011, s. 39.

                     (4)

                        Eurodac-järjestelmän perustamisesta sormenjälkien vertailua varten kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa olevan jäsenvaltion määrittämisperusteiden ja -menettelyjen vahvistamisesta annetun asetuksen (EU) N:o 604/2013 tehokkaaksi soveltamiseksi sekä jäsenvaltioiden lainvalvontaviranomaisten ja Europolin esittämistä, Eurodac-tietoihin lainvalvontatarkoituksessa tehtäviä vertailuja koskevista pyynnöistä annettu asetus (EU) N:o 603/2013 (EUVL L 180, 29.6.2013, s. 1).